CELEX: 32017R1896
Language: et
Date: 2017-10-17 00:00:00
Title: Komisjoni rakendusmäärus (EL) 2017/1896, 17. oktoober 2017, milles käsitletakse loa andmist Aspergillus niger'i (NRRL 25541) abil toodetud endo-1,3(4)-β-glükanaasi (EC 3.2.1.6) ja endo-1,4-β-ksülanaasi (EC 3.2.1.8) valmistise kasutamiseks broilerkanade, munakanade, nuumsigade, vähem levinud kodulinnuliikide ja vähem levinud sealiikide nuumsigade söödalisandina ning muudetakse määrust (EÜ) nr 255/2005 ning tunnistatakse kehtetuks määrus (EÜ) nr 668/2003 (loa hoidja Andrés Pintaluba S.A.) (EMPs kohaldatav tekst )

18.10.2017   
               
               
                  ET
               
               
                  Euroopa Liidu Teataja
               
               
                  L 267/1
               
            KOMISJONI RAKENDUSMÄÄRUS (EL) 2017/1896,
      17. oktoober 2017,
      milles käsitletakse loa andmist Aspergillus niger'i (NRRL 25541) abil toodetud endo-1,3(4)-β-glükanaasi (EC 3.2.1.6) ja endo-1,4-β-ksülanaasi (EC 3.2.1.8) valmistise kasutamiseks broilerkanade, munakanade, nuumsigade, vähem levinud kodulinnuliikide ja vähem levinud sealiikide nuumsigade söödalisandina ning muudetakse määrust (EÜ) nr 255/2005 ning tunnistatakse kehtetuks määrus (EÜ) nr 668/2003 (loa hoidja Andrés Pintaluba S.A.)
      (EMPs kohaldatav tekst)
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
      ning arvestades järgmist:
      
                  (1)
               
               
                  Määruses (EÜ) nr 1831/2003 on sätestatud loomasöödas kasutatava söödalisandi loa taotlemise nõue ning sellise loa andmise alused ja kord. Kõnealuse määruse artikliga 10 on ette nähtud nõukogu direktiivi 70/524/EMÜ (2) alusel lubatud söödalisandite uuesti hindamine.
               
            
                  (2)
               
               
                  Kooskõlas direktiiviga 70/524/EMÜ on Aspergillus niger'i (NRRL 25541) abil toodetud endo-1,3(4)-β-glükanaasi (EC 3.2.1.6) ja endo-1,4-β-ksülanaasi (EC 3.2.1.8) valmistist lubatud söödalisandina tähtajatult kasutada komisjoni määrusega (EÜ) nr 668/2003 (3) broilerkanade puhul ning komisjoni määrusega (EÜ) nr 255/2005 (4) munakanade puhul. Vastavalt määruse (EÜ) nr 1831/2003 artikli 10 lõikele 1 kanti see valmistis olemasoleva tootena seejärel söödalisandite registrisse.
               
            
                  (3)
               
               
                  Määruse (EÜ) nr 1831/2003 artikli 10 lõike 2 alusel, koostoimes sama määruse artikliga 7, on esitatud taotlus Aspergillus niger'i (NRRL 25541) abil toodetud endo-1,3(4)-β-glükanaasi (EC 3.2.1.6) ja endo-1,4-β-ksülanaasi (EC 3.2.1.8) valmistise uuesti hindamiseks broilerkanade ja munakanade söödalisandina ning kooskõlas nimetatud määruse artikliga 7 selle lubamiseks nuumsigade, vähem levinud kodulinnuliikide ja vähem levinud sealiikide nuumsigade söödalisandina ning kõnealuse söödalisandi klassifitseerimise kohta söödalisandite kategooriasse „zootehnilised lisandid“. Taotlusele olid lisatud määruse (EÜ) nr 1831/2003 artikli 7 lõikes 3 nõutud andmed ja dokumendid.
               
            
                  (4)
               
               
                  Euroopa Toiduohutusamet (edaspidi „toiduohutusamet“) jõudis oma 11. juuli 2013. aasta (5) ja 25. jaanuari 2017. aasta (6) arvamuses järeldusele, et kavandatud kasutustingimuste juures ei avalda Aspergillus niger'i (NRRL 25541) abil toodetud endo-1,3(4)-β-glükanaasi (EC 3.2.1.6) ja endo-1,4-β-ksülanaasi (EC 3.2.1.8) valmistis kahjulikku mõju loomade ja inimeste tervisele ega keskkonnale. Toiduohutusamet järeldas ka, et kõnealuse valmistise kasutamine võib anda häid tulemusi broilerkanade, munakanade ja nuumsigade zootehniliste näitajate parandamisel. Peale selle võttis toiduohutusamet arvesse, et söödalisandis sisalduvate ensüümide toimemehhanismi võib vähem levinud kodulinnuliikide ja vähem levinud sealiikide puhul pidada sarnaseks ning seetõttu saab järeldusi tõhususe kohta broilerkanade, munakanade ja nuumsigade puhul ekstrapoleerida vähem levinud kodulinnuliikidele ja vähem levinud sealiikide nuumsigadele. Toiduohutusameti hinnangul ei ole vaja kehtestada turustamisjärgse järelevalve erinõudeid. Samuti kinnitas toiduohutusamet määrusega (EÜ) nr 1831/2003 asutatud referentlabori esitatud aruande söödas sisalduva kõnealuse söödalisandi analüüsimeetodi kohta.
               
            
                  (5)
               
               
                  
                     Aspergillus niger'i (NRRL 25541) abil toodetud endo-1,3(4)-β-glükanaasi (EC 3.2.1.6) ja endo-1,4-β-ksülanaasi (EC 3.2.1.8) valmistise hindamisest ilmneb, et määruse (EÜ) nr 1831/2003 artiklis 5 sätestatud tingimused loa andmiseks on täidetud. Seepärast tuleks anda luba kõnealuse valmistise kasutamiseks vastavalt käesoleva määruse lisas esitatud tingimustele.
               
            
                  (6)
               
               
                  Kuna ohutusnõuetest ei tulene vajadust loa tingimuste muudatusi viivitamatult kohaldada, on asjakohane näha ette üleminekuperiood, et huvitatud isikud saaksid teha ettevalmistusi loa andmisest tulenevate uute nõuete täitmiseks.
               
            
                  (7)
               
               
                  Seepärast tuleks määrust (EÜ) nr 255/2005 vastavalt muuta. Määrus (EÜ) nr 668/2003 tuleks kehtetuks tunnistada.
               
            
                  (8)
               
               
                  Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
               
            ON VASTU VÕTNUD KÄESOLEVA MÄÄRUSE:
      Artikkel 1
      Loa andmine
      Lisas kirjeldatud valmistist, mis kuulub söödalisandite kategooriasse „zootehnilised lisandid“ ja funktsionaalrühma „seedimist soodustavad ained“, lubatakse kasutada söödalisandina vastavalt kõnealuses lisas sätestatud tingimustele.
      Artikkel 2
      Määruse (EÜ) nr 255/2005 muutmine
      Määruse (EÜ) nr 255/2005 II lisast jäetakse välja kanne E 1601 endo-1,3(4)-beeta-glükanaasi EC 3.2.1.6 ja endo-1,4-beeta-ksülanaasi EC 3.2.1.8 kohta.
      Artikkel 3
      Kehtetuks tunnistamine
      Määrus (EÜ) nr 668/2003 tunnistatakse kehtetuks.
      Artikkel 4
      Üleminekumeetmed
      Lisas nimetatud valmistist ja seda valmistist sisaldavat sööta, mis on toodetud ja märgistatud enne 7. maid 2018 kooskõlas enne 7. novembrit 2017 kohaldatud eeskirjadega, võib jätkuvalt turule lasta ja kasutada olemasolevate varude ammendumiseni.
      Artikkel 5
      Jõustumine
      Käesolev määrus jõustub kahekümnendal päeval pärast selle avaldamist Euroopa Liidu Teatajas.
      
         Käesolev määrus on tervikuna siduv ja vahetult kohaldatav kõikides liikmesriikides.
         Brüssel, 17. oktoober 2017
         
            
               Komisjoni nimel
            
            
               president
            
            Jean-Claude JUNCKER
         
      
      
         (1)  ELT L 268, 18.10.2003, lk 29.
      
         (2)  Nõukogu 23. novembri 1970. aasta direktiiv 70/524/EMÜ söödalisandite kohta (EÜT L 270, 14.12.1970, lk 1).
      
         (3)  Komisjoni 11. aprilli 2003. aasta määrus (EÜ) nr 668/2003 söödalisandi alalise lubamise kohta (ELT L 96, 12.4.2003, lk 14).
      
         (4)  Komisjoni 15. veebruari 2005. aasta määrus (EÜ) nr 255/2005 teatavate söödalisandite alalise lubamise kohta (ELT L 45, 16.2.2005, lk 3).
      
         (5)  EFSA Journal (2013); 11(8): 3322.
      
         (6)  EFSA Journal (2017); 15(3): 4706.
      
         LISA
         
                     Söödalisandi identifitseerimisnumber
                  
                  
                     Loa hoidja
                  
                  
                     Söödalisand
                  
                  
                     Koostis, keemiline valem, kirjeldus, analüüsimeetod
                  
                  
                     Loomaliik või -kategooria
                  
                  
                     Vanuse ülempiir
                  
                  
                     Miinimumsisaldus
                  
                  
                     Maksimumsisaldus
                  
                  
                     Muud sätted
                  
                  
                     Loa kehtivusaja lõpp
                  
               
                     Aktiivsuse ühikuid 12 % niiskusesisaldusega täissööda kilogrammi kohta
                  
               
                     
                        Kategooria: zootehnilised lisandid. Funktsionaalrühm: seedimist soodustavad ained
                     
                  
               
                     4a1601
                  
                  
                     Andrés Pintaluba S.A.
                  
                  
                     Endo-1,3(4)-β-glükanaas EC 3.2.1.6
                     Endo-1,4-β-ksülanaas (EC 3.2.1.8)
                  
                  
                     
                        Söödalisandi koostis
                     
                     
                        Aspergillus niger'i (NRRL 25541) abil toodetud endo-1,3(4)-β-glükanaasi (EC 3.2.1.6) ja endo-1,4-β-ksülanaasi (EC 3.2.1.8) valmistis minimaalse aktiivsusega: endo-1,3(4)-β-glükanaasil 1 100  U (1)/g ja endo-1,4-β-ksülanaasil 1 600  (2) U/g
                     (tahkes valmistises)
                     
                        Toimeaine kirjeldus
                     
                     
                        Aspergillus niger'i (NRRL 25541) abil toodetud endo-1,3(4)-β-glükanaas (EC 3.2.1.6) ja endo-1,4-β-ksülanaas (EC 3.2.1.8)
                     
                        Analüüsimeetod
                         (3)
                     
                     Söödalisandis ja eelsegudes:
                     
                                 —
                              
                              
                                 endo-1,3(4)-β-glükanaasi aktiivsuse kirjeldamiseks: kolorimeetriline meetod, millega mõõdetakse taanduva suhkru (glükoosi ekvivalentides) vabanemist endo-1,3(4)-β-glükanaasi toimel odra β-glükaani substraadist 3,5-dinitrosalitsüülhappe (DNS) juuresolekul;
                              
                           
                                 —
                              
                              
                                 endo-1,4-β-ksülanaasi aktiivsuse kirjeldamiseks: kolorimeetriline meetod, millega mõõdetakse taanduva suhkru (glükoosi ekvivalentides) vabanemist endo-1,4-β-ksülanaasi toimel odra ksülaani substraadist 3,5-dinitrosalitsüülhappe (DNS) juuresolekul.
                              
                           Söödas:
                     
                                 —
                              
                              
                                 endo-1,3(4)-β-glükanaasi aktiivsuse kirjeldamiseks: kolorimeetriline meetod, millega mõõdetakse depolümeriseerunud lahustuvate fragmentide vabanemist endo-1,3(4)-β-glükanaasi toimel odra asoglükaanist.
                              
                           
                                 —
                              
                              
                                 endo-1,4-β-ksülanaasi aktiivsuse kirjeldamiseks: kolorimeetriline meetod, millega mõõdetakse depolümeriseerunud lahustuvate fragmentide vabanemist endo-1,4-β-ksülanaasi toimel asoksülaanist.
                              
                           
                  
                     Broilerkanad
                     Munakanad
                     Nuumsead
                     Vähemlevinud kodulinnuliigid
                     Vähemlevinud sealiikide nuumsead
                  
                  
                     —
                  
                  
                     Endo-1,3(4)-β-glükanaas: 138 U
                     Endo-1,4-β-ksülanaas
                     200 U
                  
                  
                     —
                  
                  
                     
                                 1.
                              
                              
                                 Söödalisandi ja eelsegude kasutamisjuhistes märgitakse säilitustingimused ja püsivus kuumtöötlemisel.
                              
                           
                                 2.
                              
                              
                                 Söödakäitlejad kehtestavad söödalisandi ja eelsegude kasutajatele kasutamiskorra ja võtavad korralduslikud meetmed, millega vähendatakse nende kasutamisest tuleneda võivaid ohte. Kui selline kasutamiskord ja sellised meetmed ei võimalda kõnealuseid ohte kõrvaldada või minimeerida, kasutatakse söödalisandi ja eelsegude käitlemisel isikukaitsevahendeid, milleks on respiraator ning silmade- ja nahakaitsevahendid.
                              
                           
                  
                     7.11.2027
                  
               
            (1)  1 U (ühik) endo-1,3(4)-β-glükanaasi on ensüümi kogus, mille toimel vabaneb pH 4 ja temperatuuri 30 °C juures ühes minutis kaera β-glükaanist üks mikromool taanduvaid suhkruid (glükoosi ekvivalentides).
         
            (2)  1 U (ühik) endo-1,4-β-ksülanaasi on ensüümi kogus, mille toimel vabaneb pH 4 ja temperatuuri 30 °C juures ühes minutis kaera ksülaanist üks mikromool taanduvaid suhkruid (ksüloosi ekvivalentides).
         
            (3)  Analüüsimeetodite üksikasjad on kättesaadavad referentlabori veebisaidil järgmisel aadressil: https://ec.europa.eu/jrc/en/eurl/feed-additives/evaluation-reports